钦定古今图书集成/历象汇编/岁功典/第086卷 > 仲冬时令赋〈以题为韵〉 萧昕
## 钦定古今图书集成/历象汇编/岁功典/第086卷 > 仲冬时令赋〈以题为韵〉 萧昕

岁杪星穷，时临月仲。元冥气肃，黄锺律中。北陆阴凝，
西成物众。观四郊而息老，朝万国而来贡。于是我皇
乃亲帅百辟，观隙三农。整六军以耀武，肆大阅于仲
冬。然后乃即太庙，建元旗。事神率礼，抚俗观诗。斥声
色以不御，守和平而自持；山泽从宜，候飞霜而校猎；
川源有秩，因涸冻而沈祠。谨门闾而守法，慎盖藏以
应期。斩木阳崖，采《周官》于是月；藏冰阴室，咏《豳诗》于
此时。然后受计郡国，大颁锡命。祭必先贤，室惟行庆。
驾铁骊以轨物，居元堂而布政。因宜制变，必酌于古
文；授时乡方，乃行乎夏令。尔其谋猷克臧，备物必具，
饬王政之礼，戒土功之务。天地既贞，阴阳乃裕。苟愆
伏之必节，岂雪霜之是遇？故当北辰正而众星拱，东
海深而百川赴。既一人而作哲，惟四方之所注。抚空
怀以自怜，愧扬雄之《作赋》。